CELEX: 32009D0826
Language: bg
Date: 2009-10-13 00:00:00
Title: 2009/826/ЕО: Решение на Комисията от 13 октомври 2009 година за разрешаване на пускането на пазара на екстракт от листа на люцерна ( Medicago sativa ) като нова храна или като нова хранителна съставка по силата на Регламент (ЕО) № 258/97 на Европейския парламент и на Съвета (нотифицирано под номер C(2009) 7641)

11.11.2009   
            
            
               BG
            
            
               Официален вестник на Европейския съюз
            
            
               L 294/12
            
         
      РЕШЕНИЕ НА КОМИСИЯТА
   
   от 13 октомври 2009 година
   за разрешаване на пускането на пазара на екстракт от листа на люцерна (Medicago sativa) като нова храна или като нова хранителна съставка по силата на Регламент (ЕО) № 258/97 на Европейския парламент и на Съвета
   (нотифицирано под номер C(2009) 7641)
   (само текстът на френски език е автентичен)
   (2009/826/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки, (1) и по-специално член 7 от него,
   като има предвид, че:
   
               (1)
            
            
               На 28 февруари 2000 г. дружеството Viridis е отправило заявление към компетентните органи на Франция за пускане на пазара на два вида екстракт от люцерна (Medicago sativa) като нова храна или като нова хранителна съставка; на 28 април 2003 г. компетентният орган на Франция за оценка на храните издаде доклад за първоначална оценка. В посочения доклад органът стига до заключението, че е необходимо да се направи допълнителна оценка.
            
         
               (2)
            
            
               На 27 февруари 2004 г. Комисията препрати доклада за първоначална оценка на всички държави-членки. Някои държави-членки направиха допълнителни коментари.
            
         
               (3)
            
            
               На 12 октомври 2006 г. дружеството „L.-R.D.“ (Luzerne — Recherche et Développement) пое отговорността за заявлението. Дружеството ограничи обхвата на заявлението до екстракт от листа от люцерна и представи отговори на предварителния доклад за оценка и на допълнителните въпроси, повдигнати от държавите-членки.
            
         
               (4)
            
            
               На 11 февруари 2008 г. бе проведена консултация с Европейския орган за безопасност на храните (ЕОБХ) и на 13 март 2009 г. той представи своето „Становище на Експертната група по диетични храни, хранене и алергии по искане на Европейската комисия относно безопасността на „Протеинов концентрат от люцерна“ като храна“.
            
         
               (5)
            
            
               В посоченото становище ЕОБХ стига до заключението, че протеиновият концентрат от люцерна (Medicago sativa) е безопасен за консумация от човека при посочените условия за употреба.
            
         
               (6)
            
            
               Въз основа на научната оценка е установено, че протеиновият концентрат от люцерна (Medicago sativa) отговаря на критериите, посочени в член 3, параграф 1 от Регламент (ЕО) № 258/97.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Протеиновият концентрат от люцерна (Medicago sativa), по-надолу наричан „продуктът“, както е посочен в приложението, може да бъде пуснат на пазара на Общността като нова хранителна съставка за използване в хранителни добавки.
   Член 2
   Максималното количество протеинов екстракт от люцерна (Medicago sativa), съдържащо се в порция, препоръчвана от производителя за дневна консумация, е 10 g.
   Член 3
   Означението на новата хранителна съставка, разрешена с настоящото решение, върху етикета на храната, в чийто състав тя влиза, е „протеин от люцерна (Medicago sativa)“ или „протеин от алфалфа (Medicago sativa)“.
   Член 4
   Адресат на настоящото решение е Luzerne — Recherche et Développement (L.-R.D.), Complexe аgricole du Mont-Bernard, F-51000 Châlons-en-Champagne.
   
      Съставено в Брюксел на 13 октомври 2009 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      ПРИЛОЖЕНИЕ
      
         СПЕЦИФИКАЦИИ ЗА ПРОТЕИНОВ ЕКСТРАКТ ОТ ЛЮЦЕРНА (MEDICAGO SATIVA)
      
      
         Описание
      
      Люцерната се обработва до 2 часа след като бъде окосена. Тя се нарязва и смачква. След като люцерната се прекара през преса, подобна на такава за маслодайни култури, от нея се получава влакнест остатък и сок от пресоването (10 % от сухото вещество). Сухото вещество от този сок съдържа около 35 % суров протеин. Сокът, получен при пресоването (pH 5,8—6,2), се неутрализира. Чрез предварително загряване и впръскване на пара се постига коагулация на свързаните с каротеноидни и хлорофилни пигменти белтъци. Протеиновият преципитат се отделя чрез центрофугиране и впоследствие се изсушава. След като се добави аскорбинова киселина, протеиновият концентрат от люцерна се гранулира и съхранява в инертен газ или в хладилен склад.
      
         Състав на протеиновия екстракт от люцерна (Medicago sativa)
      
      
                  Белтък
               
               
                  45—60 %
               
            
                  Мазнини
               
               
                  9—11 %
               
            
                  Свободни въглехидрати (разтворими влакнини)
               
               
                  1—2 %
               
            
                  Полизахариди (неразтворими влакна)
                  включително целулоза
               
               
                  11—15 %
                  2—3 %
               
            
                  Минерални вещества
               
               
                  8—13 %
               
            
                  Сапонини
               
               
                  не повече от 1,4 %
               
            
                  Изофлавони
               
               
                  не повече от 350 mg/kg
               
            
                  Куместрол
               
               
                  не повече от 100 mg/kg
               
            
                  Фитати
               
               
                  не повече от 200 mg/kg
               
            
                  L-канаванин
               
               
                  не повече от 4,5 mg/kg